O b r a z l o ž e nj e

uz Nacrt prijedloga Statutarne odluke o izmjenama Statuta Grada Valpova

Mjesni odbori, kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana osnivaju se statutom, a mogu se osnovati za jedno naselje, više međusobno povezanih manjih naselja ili za dio nekog većeg naselja, odnosno grada koji u odnosu na ostale dijelove čini zasebnu razgraničenu cjelinu.

Nastavno na gore zakonsko određenje, primjenom pravnog instituta analogije, ukidanjem odredbi o mjesnoj samoupravi u Statutu Grada Valpova, ukinuli bi se i mjesni odbori.

Osnovna pitanja o mjesnoj samoupravi uređena su u glavi VII. MJESNA SAMOUPRAVA, s člancima 57. do 66. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17 i 98/19 i 144/20), a dalje su razrađena u glavi IX MJESNA SAMOUPRAVA s člancima 72. do 90. Statuta Grada Valpova (“Sl. Glasnik Grada Valpova”, br. 8/01, 2/06, 4/09, 2/13, 7/13, 10/17 – pročišćeni tekst, 1/18, 3/19 i 3/20 i 2/21).

 Inicijativu za izmjenama Statuta Grada Valpova podnio je gradonačelnik, a o istome se izjasnilo Gradsko vijeća Grada Valpova na 2. sjednici održanoj 30. lipnja 2021. godine te zadužilo Odbor za statut i poslovnik da provede postupak i utvrdi tekst Nacrta izmjena Statuta grada Valpova, temeljem zaprimljenih prijedloga, a koji se odnose na odredbe kojima se uređuje mjesna samouprava.

Temeljem višegodišnjih analiza, koje je provela gradska uprava, kao i vršenjem nadzora nad zakonitošću rada tijela mjesnih odbora na području grada Valpova, a temeljem čl. 89. Statuta, utvređeno je da vijeća mjesnih odbora ne funkcioniraju i ne obavljaju svoju funkciju u skladu sa Statutom.

Utvrđeno je da nakon provođenja izbora za vijeća mjesnih odbora, te konstituiranja istih svjedočimo činjenici da većina VMO-a tijekom svoga mandata nije donijela programe rada, osobito u dijelu koji se odnosi na vođenje brige o uređenju područja mjesnog odbora, provođenjem manjih komunalnih akcija kojima bi se poboljšao standard građana, brige o unapređenju zadovoljavanja lokalnih potreba građana u oblasti zdravstva, socijalne skrbi, kulture, sporta i drugih lokalnih potreba na svome području.

Za napomenuti je da od strane vijeća mjesnih odbora nisu dostavljani zapisnici, odluke, zaključci i dr. čime bi se dokumentirao rad pojedinog vijeća mjesnog odbora i što je najvažnije, iz takvog odnosa nije se mogla dobiti informacija o stanju u pojedinom naselju, potrebama građana, te nastalim problemima koje je potrebno bez odgađanja rješavati.

Nadalje, činjenica je da je interes građana za kandidiranje na izborima za članove vijeća mjesnih odbora opada, kao i da je izlaznost birača izrazito mala.

Također je uočeno da dugi niz godina građani svoje probleme, a koji su u nadležnosti grada, rješavaju putem gradskih vijećnika, koji na sjednicama Gradskog vijeća pokreću inicijative i daju prijedloge za rješavanje problema ili osobnim dolaskom i kontaktom s gradonačelnikom.

Ono što je izuzetno značajno, jeste činjenica da ne postoji u zakonskom uređenju posebna nadležnost mjesnih odbora i njegovih tijela za obavljanje poslova iz samoupravnog (mjesnog) djelokruga, već je ostavljena mogućnost povjeravanja pojedinih poslova iz samoupravnog djelokruga grada na mjesne odbore, a koji su od svakodnevnog utjecaja na život i rad građana na području mjesnog odbora, te se sredstva za obavljanje takvih poslova moraju osigurati u proračunu Grada Valpova.

Ovo bi nadalje povlačilo niz drugih pitanja, kao što su: vođenje računovodstva, konsolidiranje s gradskim proračunom, javna nabava, obavljanje svih administrativnih poslova i sl.

Dodatni razlog za donošenje predloženih izmjena Statuta Grada Valpova leži u činjenici da se svake četvrte godine održavaju izbori za članove vijeća mjesnih odbora, a čiji troškovi se penju na iznos od preko 100.000,00 kuna, što nisu zanemariva sredstva, te bi se ista mogla utrošiti na konkretne manje komunalne zahvate u svim naseljima Grad Valpova.

Iz svega navedenog, nameće se zaključak da mjesna samouprava na području Grada Valpova ne ispunjava svoju ulogu u društvenoj zajednici, te da se, obzirom na veličinu grada, ista ukine.

Uz članak 1.

* briše se odredba da se Statutom uređuje mjesna samouprava

uz članak 2.

* briše se odredba o mogućnosti prijenosa obavljanja poslova iz samoupravnog djelokruga grada na mjesne odbore

uz članak 3.

* briše se odredba o kojom je u nadležnost Gradskog vijeća Grada Valpova, pridržano donošenje odluke o izborima za članove vijeća mjesnih odbora

uz članak 4.

* briše se odredba kojom većina vijeća mjesnih odbora može dati prijedlog Gradskom vijeću za donošenje odluke za raspisivanje referenduma o određenom pitanju

uz članak 5.

* mijenja se stavak 1. članka 67. kojim su brisana vijeća mjesnih odbora, kao ovlašteni predlagatelji za raspisivanje referenduma, a o čijem se prijedlogu Gradsko vijeće mora izjasniti

uz članak 6.

* brišu se odredbe stavka 1. i 2. članka 70. o zborovima građana koje sazivaju vijeća mjesnih odbora o pitanjima i prijedlozima iz samoupravnog djelokruga grada

uz članak 7.

* mijenja se stavak 2. članka 71. kojim se mišljenje dobiveno na zboru građana više ne primjenjuje na mjesni odbor (isti se ukidaju, tako da nema svrhe propisivati takvu obvezu)
* briše se odredba o broju birača koji je nužan nazočiti zboru građana s područja određenog mjesnog odbora, te ostaje odredba o broju birača s područja za koje je sazvan zbor građana

uz članak 8.

* briše se cijela glava IX MJESNA SAMOUPRAVA s člancima 72. do 90. kojom se uređuje mjesna samouprava na području grada Valpova, naziv mjesnog odbora, broj članova vijeća mjesnih odbora, nadležnosti vijeća mjesnih odbora, preustroj mjesnih odbora i osnivanje novih mjesnih odbora, tijela mjesnog odbora i dr.

uz članak 9.

* prestaje važiti Odluka o izborima za članove vijeća mjesnih odbora na području grada Valpova nakon stupanja na snagu ove Statutarne odluke

uz članak 10.

* propisano je vrijeme stupanja na snagu ove Statutarne odluke, a to je 8 dana (vacatio legis) od dana objave u „Službenom glasniku Grada Valpova“, kako je propisano Ustavom RH.-